康诰

《尚书》 · 孔子 编

惟三月哉生魄，周公初基作新大邑于东国洛，四方民大和会。侯甸男邦、采卫百工、播民和见，士于周。周公咸勤，乃洪大诰治。王若曰：孟侯，朕其弟，小子封。惟乃丕显考文王，克明德慎罚；不敢侮鳏寡，庸庸，祇祇，威威，显民，用肇造我区夏，越我一二邦以修我西土。惟时怙冒，闻于上帝，帝休，天乃大命文王。殪戎殷，诞受厥命越厥邦厥民，惟时叙，乃寡兄勖。肆汝小子封在兹东土。王曰：呜呼！小子封，恫瘝乃身，敬哉！天畏棐忱，民情大可见，小人难保。往尽乃心，以康乃绩，顺乃德，远乃猷，裕乃以民宁，不汝瑕殄。王曰：呜呼！肆汝小子封。惟命不于常，汝念哉！无我殄享，明乃服命，高乃听，用康乂。王若曰：往哉！封，勿替敬，典听朕告，汝乃以殷民世享。